陳倉別隴州司戶李維深
作者：蘇頲
朝代：唐

paragraphs: 京國自攜手，同途欣解頤。
情言正的的，春物宛遲遲。
忽背雕戎役，旋瞻獲寶祠。
蜀城余出守，吳岳爾歸思。
歡愜更傷此，眷殷殊念茲。
揚麾北林徑，跂石南澗湄。
中作壺觴餞，回添道路悲。
數花臨磴日，百草覆田時。
有美同人意，無爲行子辭。
酣歌拔劒起，毋是答恩私。